Almi d yiwen n wass, ttumɣuren ttuzuren rennun, ma d yelli-s-nni tettuɣal ɣer deffir ulama yal lxir tefka-as-t yemma-s, tenna-as: «Amek aka ayetmam tetten ayen n diri ttuzuren rennun kemmi yal lxir teččiṭ yal d aԑmad tneqṣeḍ, anda ṛuḥen wayetmam ad ččen teččeḍ», terra-s: teqcict: «ihi nutni ttԑedayen ɣer tfunast setten-d ayefki», tenna-as: «ihi ax aɣrum-agi akken i d-ṭḍen ṭṭeḍ ula d kemm», imi ԑeddan warrac-nni ur tufiḍ d acu yellan axaṭer d igujilen, imi tԑedda teqcict-nni tewet-itt-id tfunast s uqejir-is, teqfel-as-d yiwet n tiṭ tetteddu tettberriḥ, tenna-as yemma-s: «Acu i m-igan akka?», terra-as: «D tafunast, ԑeddeɣ ad ṭḍeɣ tewet-iyi-d s uḍar-is tesderɣel-iyi», imi i d-yewweḍ urgaz-is tenna-as: «Wellah ar tafunast-nni ad taweḍ d ssuq», yenna-as: «Ad kem-yehdu rebbi a tameṭṭut d tagi id amԑic n warraw-iw», tenna-as: «Kečč hedder nekk ad susmeɣ, ad taweḍ d ssuq», azekka-nni yekker-d yewwi-tt ɣer ssuq, segmi yebda abrid yeqqar: «Anwa ara yaɣen tafunast n yigujilen? ur tettnuzu ur trehhen», nutni ad as-inin: «Ad aɣ-imneԑ rebbi deg yigujilen», tewweḍ tmeddit yeqel-d s axxam, yennaas: «Ihi tafunast-agi ur tenzi ara», azekka-nni tekker-d d nettat truḥ tewwi-tt teqqar: «Anwa ra yaɣen tafunast? tecbeḥ terbeḥ», nnan-as: «Ur netteɣ ara», axaṭer ẓṛan-tt iḍelli-nni, teqel-d.